ຜູ້ນຳກຸ່ມກະບົດ ຊາວຄອງໂກ ນາຍ Bosco Ntaganda ຫຼື ‘The Terminator’ ຖືກສານ ດຳເນີນຄະດີ
ນາຍ Bosco Ntaganda ​​​ເປັນນຶ່ງ ໃນຈຳນວນຜູ້ກໍ່ຕັ້ງ ກຸ່ມກະບົດ M23 ​ໄດ້​ປະຕິ​ເສດ ຕໍ່​ຂໍ້​ກ່າວ​ຫາ 18 ກະ​ທົງ.
ອະດີດຜູ້ນຳກະບົດຊາວຄອງໂກ ທີ່ຮູ້ຈັກກັນໃນຊື່ ພວມຖືກດຳເນີນຄະດີ ໃນວັນພຸດມື້ນີ້ ຢູ່ທີ່ສານອາຍາສາກົນ ຫຼື ICC ໃນນະຄອນ Hague ປະເທດເນເທີແລນ ນາຍ Bosco Ntaganda ເປັນນຶ່ງໃນຈຳນວນຜູ້ກໍ່ຕັ້ງ ກຸ່ມກະບົດ M23 ໄດ້ປະຕິເສດ ຕໍ່ຂໍ້ກ່າວຫາ 18 ກະທົງ ທີ່ລວມມີ 13 ກະທົງ ໃນການກໍ່ອາຊາຍະກຳສົງຄາມ ກໍຄື ການໂຈມຕີຕໍ່ພົນລະເຮືອນ ຂົ່ມຂືນຊຳເລົາ ການບັງຄັບເປັນ ຂ້າທາດທາງເພດ ແລະ ເກນເອົາເດັກນ້ອຍໃຫ້ເປັນທະຫານ ແລະ 5 ກະທົງ ຂອງອາຊະຍາກຳຕ້ານມະນຸດຊາດ ລວມທັງ ການຄາດຕະກຳ ພະຍາຍາມ ທຳການຄາດຕະກຳ ການປະຫັດປະຫານ ແລະ ການບັງຄັບໃຫ້ພົນລະເມືອງຍົກຍ້າຍ ສານ ICC ກ່າວວ່າ ນາຍ Ntaganda ອາຍຸ 41 ປີ ຖືກກ່າວຫາກ່ຽວ ກັບການກະທຳສິ່ງທີ່ກ່າວມານັ້ນ ທີ່ເກີດຂຶ້ນໃນຫຼາຍໆບ້ານ ຢູ່ທີ່ຄອງໂກ ລະຫວ່າງ ປີ 2002 ແລະ 2003 ພວກທະຫານບ້ານຂອງຜູ້ກ່ຽວ ແມ່ນຖືກກ່າວຫາວ່າ ທຳການໂຈມຕີທີ່ເຈາະຈົງ ແນໃສ່ພວກຊົນເຜົ່າ ເຊັ່ນ ຊົນເຜົ່າ Lendu, Bira ແລະ Nande ໃນລະຫວ່າງເກີດການຂັດແຍ້ງພາຍໃນເມືອງ Ituri ຢູ່ທາງພາກຕາເວັນອອກສຽງເໜືອຂອງ ສປ ຄອງໂກ ສານ ICC ຍັງທຳການສືບສວນສອບສວນ ຂໍ້ກ່າວຫາຕ່າງໆ ທີ່ກໍ່ໂດຍນາຍ Ntaganda ແລະ ພວກທະຫານບ້ານຂອງຜູ້ກ່ຽວ ຢູ່ໃນແຂວງ Kivu ທາງພາກເໜືອຂອງຄອງໂກ ແຕ່ບໍ່ໄດ້ຮວມຢູ່ ໃນການດຳເນີນຄະດີ ຄັ້ງນີ້ ນາຍ Ntaganda ຍັງຫລົບໜີຢູ່ ເປັນເວລາ 7 ປີແລ້ວ ຫຼັງຈາກທີ່ສານໄດ້ທຳການຟ້ອງຮ້ອງ ໃນປີ 2006 ເຊິ່ງໄດ້ເຮັດໃຫ້ບັນດາເຈົ້າໜ້າທີ່ສານເກີດຄວາມບໍ່ພໍໃຈ ດ້ວຍການອອກມາປາກົດຕົວ ໃນທີ່ສາທາລະ ນະ ເປັນບາງຄັ້ງບາງຄາວຂອງຜູ້ກ່ຽວ ໃນການເຄື່ອນໄຫວທີ່ບໍ່ໜ້າເຊື່ອ ຜູ້ກ່ຽວໄດ້ຍອມຈຳນົນ ໂດຍເຂົ້າມອບຕົວຢູ່ທີ່ສະຖານທູດສະຫະລັດ ໃນນະຄອນ Kigali ປະເທດ Rwanda ເມື່ອປີ 2013 ບັນດານັກຊ່ຽວຊານ ກ່າວວ່າ ຜູ້ກ່ຽວອາດເຂົ້າມອບຕົວ ກໍເພາະວ່າ ມີການຕໍ່ສູ້ຢູ່ພາຍໃນກຸ່ມ ກະບົດ M23 ທີ່ກໍ່ໃຫ້ເກີດຄວາມຢ້ານກົວຕໍ່ຊີວິດ ຂອງຜູ້ກ່ຽວເອງນັ້ນ